Gedser

Gedser ligger på Falster og er en by med 786 innbyggere (2013). Byen ligger på sydspissen av øyas landtange. Gedser er Danmarks sydligste by. Den ligger i Guldborgsund kommune og tilhører Region Sjælland. Byen er sentrert rundt hovedgaten, Langgade, og har bl.a. en butikk og en kirke. Gedser kirke ble bygget i 1914 og er tegnet av arkitektene P.V. Jensen Klint og Carl Christian Thorvald Andersen. 

Gedser er først og fremst en fergeby og frem til 12. desember 2009 var byen endestasjon for den østlige delen av Lolland-Falsters jernbaneforbindelse. Byen har dessuten en lystbåthavn og en fiskerihavn med en større redningsstasjon tilknyttet. Fra trafikkhavnen er det fergefart til den nordtyske byen Rostock (tidligere fergeleie ved Warnemünde). I Gedser finnes Gedser Vandtårn som i dag fungerer som utsiktstårn for turister, og Det Sorte Museum som er et lokalgeologisk museum med rav, forsteininger og forskjellige steintyper. Sydøst for byen ligger Gedser Odde, Danmarks og dermed også Skandinavias sydligste punkt.

Guldborgsund kommune har prioritert Gedser som et utviklingsområde og såvel byen som Gedser Odde er omfattet av et områdefornyelsesprogram, som skal bidra til å skape en langsiktig bæredyktig vekst i Gedser.

Fra Gedser er det 24 kilometer til Nykøbing Falster, 49 til Maribo, 54 til Vordingborg, 146 til København og (via Storebæltsbroen) 521 kilometer til Danmarks nordligste by, Skagen.

Gedsers historie 
Navnet «Gedser» antas å stamme dra det olddanske getír med betydningen «gedehyrde» (geitegjeter) og ør. Samlet betyr stednavnet etterfølgende «gedehyrdens grusede strandbred». Ved et kampsted nordøst for Gedser lå der på 1200-tallet en kongsgård ved navn Gjedsergaard, som tilhørte Valdemar Seier. Allerede på dette tidspunkt var det skipsoverfart til Rostock i nærheten av gården. Det fortelles at isvintrene i 1546 og 1554 var så kalde, at det var mulig å krysse Østersjøen i hestevogn. 

På Gjedsergaard fant flere mindre historiske begivenheter sted: i 1431 foregikk det fredsforhandlinger med Tyskland på stedet, og i 1586 døde Frederik Is datter Elisabeth på gården, da hun var på vei hjem til Mecklenburg etter et besøk hos Tycho Brahe på Hven. En gang var det et større skogsområde omkring Gjedsergaard, men det ble svidd av av svenske soldater under krigen med Sverige 1658–1660. På midten av 1700-tallet rev man den gamle gården ned. En ny gård ble oppført i 1767. Denne ble senere ombygd i 1872. 

Gedser ble som den øvrige delen av Sydfalster, rammet av en voldsom stormflod høsten 1872. Stormen oversvømmet stort sett det meste av området og skylte avgårde hus, dyr og mennesker. Mange skip havarerte og strandet langs østkysten av Falster. Man vet med sikkerhet at 28 mennesker omkom ved den anledningen. På kirkegården i Gedesby står en minnestein over mange av de omkomne. Som en følge av dette bygde man en 16 kilometer langt dike langs Marielyst Strand for å beskytte seg mot Østersjøen. 

I 1884 fikk finansmannen C.F. Tietgen tillatelse til å føre opp et jernbaneanlegg og en trafikkhavn i Gedser, og to år etter stod det hele ferdig. I 1903 ble det etablert fergeforbindelse til Warnemünde og en ny stasjonsbygning ble innviet i Gedser samme år. Da man fryktet militære angrep fra Tyskland, ble stasjonen utstyrt med tårn og skyteluker vendt mot syd. I perioden 1951–1963 var det fergeforbindelse til jernbanestasjonen Großenbrode Kai ved Femernsund. Fra Großenbrode var det videre togforbindelse til Hamburg, og Gedser hadde på den måten gode trafikale forbindelser nordover til København og mot syd til Sentral-Europa.

Galleri

Referanser

Eksterne lenker 
 
 Gedser.nu 

Byer i Region Sjælland
Guldborgsund kommune
Falster